CELEX: 62019TN0387
Language: hu
Date: 2019-06-26 00:00:00
Title: T-387/19. sz. ügy: 2019. június 26-án benyújtott kereset — DF és DG kontra EBB

26.8.2019   
            
            
               HU
            
            
               Az Európai Unió Hivatalos Lapja
            
            
               C 288/56
            
         
      2019. június 26-án benyújtott kereset — DF és DG kontra EBB
      (T-387/19. sz. ügy)
      (2019/C 288/69)
      Az eljárás nyelve: francia
      
         Felek
      
      
         Felperesek: DF és DG (képviselők: L. Levi és A. Blot ügyvédek)
      
         Alperes: Európai Beruházási Bank
      
         Kérelmek
      
      A felperesek azt kérik, hogy a Törvényszék:
      
                  —
               
               
                  a jelen keresetet nyilvánítsa elfogadhatónak és megalapozottnak,
               
            következésképpen:
      
                  —
               
               
                  semmisítse meg azokat a határozatokat, amelyek a külső irodákból való visszatérésük során DF és DG esetében megtagadták a beilleszkedési támogatást (2018. március 6-án, illetőleg 2019. február 28-án hozott határozatok);
               
            
                  —
               
               
                  amennyiben szükséges semmisítse meg a 2019. március 19-i határozatot (DF esetében) és a 2019. március 27-i határozatot (DG esetében), amelyekben az EBB azt állapította meg, hogy nem szükséges megnyitni a szóbeli szakaszt, mivel a felperesek kifogásai „manifestly unfounded” (nyilvánvalóan megalapozatlanok);
               
            
                  —
               
               
                  amennyiben szükséges semmisítse meg a beilleszkedési támogatás nyújtásának megtagadását jóváhagyó, 2019. június 14-i határozatokat;
               
            
                  —
               
               
                  az alperest kötelezze, hogy mindkét felperesnek fizesse meg a beilleszkedési támogatást, és ezen összegnek az Európai Központi Bank által alkalmazott kamatláb 2 százalékponttal növelt mértékének megfelelő késedelmi kamatait a teljes megfizetés időpontjáig;
               
            
                  —
               
               
                  az alperest kötelezze valamennyi költség megfizetésére.
               
            
         Jogalapok és fontosabb érvek
      
      Keresetük alátámasztása érdekében a felperesek négy jogalapra hivatkoznak.
      
                  1.
               
               
                  Az első jogalap azon alapul, hogy az Európai Beruházási Bank az értelmezésével megsértette az EBB személyzeti szabályzata VII. melléklete 5. és 17. cikkét, mivel az e rendelkezésekben előírt szabályok új értelmezése nincs összhangban az e szabály által követendő célkitűzéssel.
               
            
                  2.
               
               
                  A második jogalap a szerzett jogok megsértésén, a bizalomvédelem megsértésén, az átmeneti szabályozás hiányán, valamint a megfelelő ügyintézés elve és a gondoskodási kötelezettség megsértésén alapul.
               
            
                  3.
               
               
                  A harmadik jogalap a hátrányos megkülönböztetés tilalma elvének megsértésén alapul.
               
            
                  4.
               
               
                  A negyedik jogalap az EBB személyzeti szabályzata 41. cikkének megsértésén alapul.